Informacije o bespovratnim sredstvima

Hrvatska odvjetnička komora svojim članovima, bivšim članovima i njihovim obiteljima redovito isplaćuje novčanu pomoć po različitim osnovama.

Jednako tako, Hrvatska odvjetnička komora, sukladno svojoj ulozi, kao i ulozi odvjetništva u modernom društvu, dodjeljuje donacije bolnicama, udrugama studenata i drugim osobama i time podupire ostvarenje širih društveno važnih ciljeva.

Sukladno Pravilniku o uzajamnoj posmrtnoj pripomoći članova HOK-a redovno se isplaćuje posmrtnina obiteljima preminulih odvjetnika, stipendije djeci preminulih odvjetnika koji su na redovnom školovanju te potpore djeci mlađoj od 15 godina. U 2019. godini s ovih je osnova isplaćen ukupan iznos od 1.169.036,8 kuna.

Pojedini zborovi Hrvatske odvjetničke komore organiziraju prigodne darove za odvjetnike prilikom njihova odlaska u mirovinu. S ove osnove je u 2019. godini isplaćen ukupan iznos od 10.173,24 kune.

Hrvatska odvjetnička komora kao jedan od osnivača Zaklade Zlatko Crnić osigurava sredstva za jednu godišnju stipendiju u iznosu od 12.000,00 kuna za studenta pravnog fakulteta u Republici Hrvatskoj. Pravila Zaklade u izboru stipendista su stroga i promiču izvrsnost.

Tijela Hrvatske odvjetničke komore također temeljem pojedinačnih zahtjeva pomnim preispitivanjem nužnosti odlučuju o dodjeli donacija i/ili pomoći. U 2019. godini je tako na temelju odluka tijela HOK-a donirano ukupno 26.285,90 HRK za 7 primatelja, kao što su Centar za rehabilitaciju Orlovac, Sportsko društvo Pravnik, Plivački klub Osijek Žito te žrtvama požara koje su ostale bez obiteljskog doma.